**აჭარის ავტონომიური რესპუბლიკის უმაღლესი საბჭოს**

**აგრარულ და გარემოს დაცვის საკითხთა კომიტეტის თემატური მოკვლევის ჯგუფის წევრებს**

 მოგესალმებით.

 პირველ ყოვლისა მინდა მადლობით მოგმართოთ გაზიარებული ინფორმაციებისათვის:

- ,,დაცული ტერიტორიების (ქობულეთი, კინტრიში, მტირალა, მაჭახელა) მიმდებარე დასახლებებში ადგილობრივი მოსახლეობის საჭიროებების შესწავლა-განხილვა და მათი შემდგომი მოგვარების მიზნით ადგილობრივ ორგანოებთან თანამშრომლობა“

-„აჭარის ავტონომიური რესპუბლიკის ტერიტორიაზე ტყის არსებული მდგომარეობის შესახებ“

ასევე, მინდა გამოვხატო სრული თანხმობა აჭარის ავტონომიური რესპუბლიკის უმაღლესი საბჭოს აგრარულ და გარემოს დაცვის საკითხთა კომიტეტის მიერ ამ ორ საკითხთან დაკავშირებული კითხვარების აქტუალობასთან მიმართებაში. მიმაჩნია, რომ მათ შესახებ ობიექტური და მოსახლეობის კეთილდღეობაზე ორიენტირებული პასუხების მოძიება დიდ შესაძლებლობებს იძლევა სათანადო ქმედითი ღონისძიებების დაგეგმვისა და განხორციელებისათვის სამთავრობო და საკანონმდებლო ორგანოების მხრიდან.

თუ კი მომეცემა საშუალება, მე შევეცდები საკონსულტაციო საბჭოს მომდევნო სხდომებზე, დებატებში თუ კერძო შეხვედრებში გამოვხატო ჩემი მოსაზრებები და გამოცდილება წარმოდგენილ კითხვარებში ასახულ ყველა იმ საკითხზე, რომლებზეც მე მქონია შეხება სამეცნიერო კვლევების, ექსპერტის თუ კონსულტანტის სახით ჩატარებული სამუშაოებიდან გამოტანილი დასკვნების, ასევე ჩემი ხელმძღვანელობით ან ჩემი ჩართულობით განხორციელებულ სხვადასხვა ეროვნული თუ საერთაშორისო მნიშვნელობის პროექტების სახით, რომლებიც უშუალოდ უკავშირდება ჩვენს რეგიონში ეკოლოგიურად სტაბილური გარემოს შენარჩუნებას, ტყის მართვის გაუმჯობესებას და მდგრად ტყეთსარგებლობას, დაცული ტერიტორიების დაარსებას და დაცული ტერიტორიების ქსელის გაფართოებას, სოფლის და სოფლის მეურნეობის განვითარებას.

ნება მომეცით ამ წერილით შემოვიფარგლო ჩემი ძირითადი მოსაზრებებით, რომლებიც შეეხება არსებული მდგომარეობის შეფასებას, პრობლემებისა და გამოწვევების განსაზღვრას.

მე მთავარ პრობლემას ვხედავ მოსახლეობის ძალზედ მწირ ინფორმირებაში დაცულ ტერიტორიებითან და ტყის ეკოსისტემებთან მიმართებაში .

კერძოდ,

* + - როგორ წარმოგვიდგენია, ,,დაცული ტერიტორიების (ქობულეთი, კინტრიში, მტირალა, მაჭახელა) მიმდებარე დასახლებებში ადგილობრივი მოსახლეობის რამდენმა მცხოვრებმა იცის „საქართველოს კანონი დაცული ტერიტორიების სისტემის შესახებ (07/03/1996) ?. არა და ძალიან აუცილებელია, რომ წარმოდგენა ქონდეთ ამ კანონით განსაზღვრული თუნდაც რამოდენიმე მუხლზე, მაგალითად „დაცული ტერიტორიების სისტემის მიზნები“ და მცნებები „დაცული ტერიტორიების კატეგორიები“-ს და „დაცული ტერიტორიების დამხმარე (ბუფერული) ზონების შესახებ. ამ ცოდნის გარეშე შეუძლებელია ადგილობრივი მოსახლეობის ჰარმონიზაცია დაცულ ტერიტორიებთან მათი საჭიროებების განსაზღვრა (როგორც დაცული ტერიტორიების ადმინისტრაციის, ასევე თვით მოსახლეობის მხრიდან). ამ საკითხის გადაწყვეტის გარეშე, მე წარმოუდგენლად მიმაჩნია რაიმე სახის მსჯელობა ადგილობრივი მოსახლეობის საჭიროებების შესწავლა-განხილვასთან და მათი შემდგომი მოგვარების მიზნით ადგილობრივ ორგანოებთან თანამშრომლობასთან დაკავშირებით. **კონკრეტული მაგალითით თუ ვიმსჯელებთ, ადგილობრივი მოსახლეობისთვის მაჭახელას ეროვნული პარკის და დაცული ლანდშაფტის დაარსების შედეგი არის „ტყეზე და გარემოზე ზემოქმედების ყველანაირი აკრძალვა“ და არა ის რაც კანონში წერია:**

**[მუხლი 5. ეროვნული პარკი](https://matsne.gov.ge/ka/document/view/32968?publication=22" \l "!)**

1. ეროვნული პარკი იქმნება ეროვნული და საერთაშორისო მნიშვნელობის, შედარებით დიდი და ბუნებრივი მშვენიერებით გამორჩეული ეკოსისტემების დასაცავად სასიცოცხლო გარემოს შენარჩუნების, მეცნიერული კვლევა-ძიების, საგანმანათლებლო და რეკრეაციული საქმიანობისათვის.

2. ეროვნული პარკისათვის შეიძლება შეირჩეს შედარებით დიდი ბუნებრივი სახმელეთო ტერიტორია ან/და აკვატორია, სადაც წარმოდგენილია უნიკალური, იშვიათი ან საფრთხის წინაშე მყოფი ერთი ან რამდენიმე დაუზიანებელი ან ნაკლებად დაზიანებული ეკოსისტემა, ბიოცენოზი და საქართველოს „წითელ ნუსხაში“ შეტანილ, გადაშენების საფრთხის წინაშე მყოფ გარეულ ცხოველთა და ველურ მცენარეთა სახეობა.

3. ეროვნულ პარკში შეიძლება მოეწყოს შემდეგი ძირითადი ზონები:

ა) ბუნების მკაცრი დაცვის ზონა – ზონა, რომელიც ეწყობა ხელუხლებელი ბუნების შენარჩუნების, არამანიპულაციური მეცნიერული კვლევისა და საგანმანათლებლო საქმიანობისათვის;

ბ) ბუნების მართვადი დაცვის ზონა – ზონა, რომელიც ეწყობა სასიცოცხლო გარემოს დაცვის, მოვლა-პატრონობისა და აღდგენის, აგრეთვე მანიპულაციური მეცნიერული კვლევის, ტურიზმისა და საგანმანათლებლო საქმიანობისათვის;

გ) ვიზიტორთა ზონა – ზონა, რომელიც ეწყობა ბუნების დაცვის, რეკრეაციისა და საგანმანათლებლო საქმიანობისათვის;

დ) აღდგენის ზონა – ზონა, რომელიც ეწყობა ანთროპოგენური ზემოქმედების შედეგად დაზიანებული ბუნების ობიექტებისა და ტერიტორიების დაცვისა და აღდგენისათვის;

ე) ისტორიულ-კულტურული ზონა – ზონა, რომელიც ეწყობა ბუნებრივი გარემოს, ისტორიულ-კულტურული ობიექტების ან/და არქიტექტურული ძეგლების დაცვის, აღდგენის, რეკრეაციის, ტურიზმისა და საგანმანათლებლო საქმიანობისათვის. ეს ზონა დასახლებებს არ მოიცავს;

ვ) ადმინისტრაციის ზონა – ზონა, რომელიც ეწყობა ეროვნული პარკის ადმინისტრირებისათვის აუცილებელი ინფრასტრუქტურის განსათავსებლად;

ზ) ტრადიციული გამოყენების ზონა – ზონა, რომელიც ეწყობა ბუნების დაცვისა და განახლებადი ბუნებრივი რესურსების ტრადიციულ გამოყენებასთან დაკავშირებული სამეურნეო საქმიანობისათვის. ამ ზონაში დაშვებულია ადგილობრივი მოსახლეობის საჭიროებით და ბუნებრივი პროდუქტიულობით ლიმიტირებული თიბვა, ძოვება, საშეშე მერქნის მოპოვება და სხვა საქმიანობა. აღნიშნულ ზონაში დაუშვებელია ხვნა-თესვა და სასოფლო-სამეურნეო ნაგებობების (გარდა დაცული ტერიტორიის მენეჯმენტის გეგმით ან დროებითი რეგულირების წესით განსაზღვრული დამხმარე ან დროებითი ნაგებობებისა და შინაური ცხოველების სადგომებისა) განთავსება.

**[მუხლი 8. დაცული ლანდშაფტი](https://matsne.gov.ge/ka/document/view/32968?publication=22" \l "!)**

1. დაცული ლანდშაფტი შეიძლება დაარსდეს ეროვნული მნიშვნელობის მქონე, მაღალი ესთეტიკური ღირებულებით გამორჩეული როგორც ბუნებრივი, ასევე ადამიანისა და ბუნებრივი გარემოს ჰარმონიული ურთიერთქმედების შედეგად ჩამოყალიბებული ბუნებრივ-კულტურული ლანდშაფტის დასაცავად, სასიცოცხლო გარემოს შენარჩუნების, რეკრეაციულ-ტურისტული და ტრადიციული სამეურნეო საქმიანობისათვის.

**[მუხლი 12. საკუთრება დაცულ ტერიტორიებზე](https://matsne.gov.ge/ka/document/view/32968?publication=22" \l "!)**

1. დაცულ ტერიტორიებზე ბუნებრივი რესურსების ფლობის, განკარგვისა და სარგებლობის დაშვებული ფორმები განისაზღვრება მათი კატეგორიებისა და ტერიტორიულ- ფუნქციონალური ზონების მიხედვით.

საქართველოში, დაცული ტერიტორიების შესახებ კანონი სრულ შესაბამისობაშია ბიომრავალფეროვნების საერთაშორისო კონვენციასთან (CBD) და ბუნების დაცვის საერთაშორისო კავშირის (IUCN) კრიტერიუმებთან და მოთხოვნებთან. ამ მოთხოვნების შესაბამისად, დაცული ტერიტორიების დაარსების საჭიროება და ადგილობრივი მოსახლეობის ინტერესები ერთ კონტექსტში განიხილება და მათი განვითარება მიმდინარეობს ურთიერთპარალელურად და ერთდროულად, ეკოსისტემის და ეთნოკულტურული ღირებულებების მაქსიმალური შენარჩუნებით.

**ჩემი მოსაზრება:**

გატარდეს ქმედითი ღონისძიებები მოსახლეობის ინფორმირებისათვის „საქართველოს კანონი დაცული ტერიტორიების სისტემის შესახებ (07/03/1996) დაკავშირებით (სკოლებში სათანადო სასწავლო კურსის შემოღებით, საჯარო ლექციებით, ბროშურების მომზდებით და მოსახლეობაში დარიგებით, საინფორმაციო დაფების მოწყობით და სხვა).

რაც შეეხება ტყის ეკოსისტემებს.

დაბეჯითებით შეიძლება ითქვას, რომ აჭარის ავტონომიური რესპუბლიკის ტერიტორიაზე ტყის არსებული მდგომარეობა დღეისათვის საკმაოდ კარგადაა შესწავლილი და მისი მართვის შეფასებაც შეიძლება როგორც გამორჩეულად სამაგალიტო ქვეყნის მასშტაბით. კერძოდ, სახეზეა ტყის ინვენტარიზაციის შედეგები ტყის ფონდის ძირითად მახასიათებლების შესახებ სათანადო ინფორმაციებით, კარტოგრაფიული მასალებით და ტყის მართვის ღონისძიებათა გეგმებით, სახეზეა მაქსიმალურად სრულფასოვანი მონაცემები ბიომრავალფეროვნების ცალკეული კომპონენტების შესახებ. ამ მხრივ, ცალკე საკითხად უნდა გამოიყოს ბუნების დაცვის მსოფლიო ფონდის (WWF) მხარდაჭერილი ქვეყნისათვის სამოდელო და რეგიონისათვის უმნიშვნელოვანესი პროექტი „ტყის მართვის გაუმჯობესება აჭარაში“.........

**ჩემი მოსაზრება:**

მდგრად ტყეთსარგებლობასთან დაკავშირებით, მთავარ პრობლემურ საკითხად აქაც მივიჩნევთ ადგილობრივი მოსახლეობის ნაკლებ ინფორმირებულობას სატყეო კანონმდებლობასთან მიმართებაში (მაგალითად, საქართველოს ტყის კოდექსი, 22/05/2020). აჭარა მთელს კავკასიაში გამორჩეულია ტყიანობის მაღალი მაჩვენებლით (67%-მდე). ამავე დროს მოსახლეობის ნახევარზე მეტი ცხოვრობს მთის პირობებში, სადაც ტერიტორიის 80%-ზე მეტი 210 და მეტი დაქანების ფერდობებს უჭირავთ და ტყე უპირობოდ ითვლება სასიცოცხლო და საარსებო გარემოს შექმნის უმთავრეს ფაქტორად. ცხადია ასეთ პირობებში, ტყეების მნიშვნელობასა და მდგრადი ტყეთსარგებლობის ძირითად პრინციპებთან დაკავშირებულ კანონმდებლობით განსაზღვრულ წესებზე ადგილობრივი მოსახლეობის ცნობიერების ამაღლება განსაკუთრებულ მნიშვნელობას იძენს.

პატივისცემით,

ზურაბ მანველიძე

ტყეთმცოდნე, სოფლის მეურნეობის მეცნიერებათა დოქტორი

ტელ: 599 54 25 57

ელ ფოსტა: zurab58@yahoo.com